KIRJALLINEN KYSYMYS E-1789/99 esittäjä(t): Lucio Manisco (GUE/NGL) komissiolle. Kinnockin antama sitoumus.



Virallinen lehti nro 203 E , 18/07/2000 s. 0047 - 0048



KIRJALLINEN KYSYMYS E-1789/99 esittäjä(t): Lucio Manisco (GUE/NGL) komissiolle (11. lokakuuta 1999) Aihe: Kinnockin antama sitoumus Vastauksessaan talousarvion valvontavaliokunnan kuulemistilaisuutta varten esitettyyn kirjalliseen kysymykseen nro 26 komission jäsen Kinnock vahvisti, että Euroopan petostentorjuntavirasto OLAF tutkii Berthelot'n asiaa, ja tutkimus koskee kysymyksiä, jotka esitettiin riippumattoman asiantuntijakomitean kertomuksessa. Eurooppalaisissa lehdissä oli ilmestynyt useita artikkeleita, joiden mukaan pääosasto XII:n laatimat ja Cressonin parlamentille esittämät kertomukset, joissa perusteltiin Berthelot'n toimia ja hänen palkkaansa, oli ilmeisesti laadittu vuonna 1998 ja niissä oli ilmoitettu todellisia aikaisemmat päivämäärät. Tämän vuoksi komission tiedottaja ilmoitti 30. elokuuta 1999, että OLAF tutkii parhaillaan Berthelot'n vuosina 19951997 tekemiä sopimuksia (vrt. AFP 301508, elokuu 1999). Kinnock toteaa edelleen vastauksessaan talousarvion valvontavaliokunnan kuulemistilaisuutta varten esitettyyn kirjalliseen kysymykseen nro 26, että jos hänet nimitetään, hän ehdottaa, että OLAFin tutkimuksen kohteena olevat henkilöt vapautetaan tehtävistään, jos on saatu tarvittava vähimmäismäärä todisteita ja jos on olemassa ilmeinen vaara, että toimien laiminlyönti voisi vaarantaa tutkimuksen. Kun otetaan huomioon riippumattoman asiantuntijakomitean raportissa esitetyt kiistattomat tosiasiat, jotka liittyvät tähän tapaukseen, jossa on selvästi harrastettu nepotismia (vrt. raportin kohta 8.1.35), ja pidetään mielessä, että kertomusten laatimisesta vastanneet PO XII:n hallintoviranomaiset ovat yhä kyseisessä pääosastossa, aikooko komission jäsen Kinnock vapauttaa välittömästi tehtävistään korkeat virkamiehet, joita asia koskee, jos he ovat OLAFin käynnissä olevan tutkimuksen kohteena? Neil Kinnockin komission puolesta antama vastaus (25. marraskuuta 1999) Komissio vahvistaa, että Euroopan petostentorjuntavirasto OLAF suorittaa parhaillaan sisäistä tutkimusta Berthelot'n tapauksesta. Komissio vahvistaa myös aikomuksensa harkita kaikkien niiden henkilöiden vapauttamista tehtävistään, joita OLAFin tutkimus koskee. Tässä tapauksessa on olemassa useita vaihtoehtoja: Jos on saatu tarvittavat todisteet ja jos se, että kyseisiä henkilöitä ei vapauteta tehtävistään, vaikeuttaa OLAFin tutkimusta, on mahdollista pidättää kyseiset henkilöt virantoimituksesta määräajaksi aloittamalla kurinpitomenettelyt ennen OLAFin loppuraportin saamista. Joissakin tapauksissa tarvittavien todisteiden ensisijainen lähde on kuitenkin OLAFin raportti, ja toteutettavat toimenpiteet kurinpitomenettelyt mukaan lukien riippuvat näin ollen suuresti raportin sisällöstä. Komissio haluaa muistuttaa arvoisaa parlamentin jäsentä siitä, että virantoimituksesta pidättäminen voi kestää enintään neljä kuukautta, ja sen aikana voidaan pidättää virkamiehen palkasta enintään puolet henkilöstösääntöjen 88 artiklan mukaisesti. Henkilöstösääntöjen mukaisesti toimenpiteestä voi päättää ainoastaan nimittävä viranomainen, jos se katsoo virkamiehen tehneen vakavan virheen. Komissio haluaa myös korostaa, että virkamiehen viraltapano, joka merkitsee työsuhteen päättymistä komissiossa, voidaan tehdä vasta kurinpitomenettelyn päätyttyä. Komissio vakuuttaa, että mikäli OLAFin raportista käy ilmi, että virkamiehet ovat tehneet vakavia virheitä, tarvittavat toimenpiteet toteutetaan viipymättä.